Scream 7

Το ***Scream 7*** είναι αμερικανική ταινία τρόμου  παραγωγής 2026 σε σκηνοθεσία του Κέβιν Γουίλιαμσον και σε σενάριο του ίδιου και του Γκάι Μπιούσικ. Αποτελεί την έβδομη προσθήκη της σειράς ταινιών ''Scream'' και λειτουργεί ως συνέχεια του *[[Scream VI]]* (2023). Η ταινία σηματοδοτεί την επιστροφή της Νεβ Κάμπελ στον πρωταγωνιστικό ρόλο της Σίντνεϊ Πρέσκοτ μετά την απουσία της στην προηγούμενη ταινία ενώ οι Κόρτνεϊ Κοξ, Μέισον Γκούντινγκ και Τζάζμιν Σαβόι Μπράουν επαναλαμβάνουν τους ρόλους τους. Στο καστ προστίθενται οι Ίζαμπελ Μέι, Σελέστ Ο' Κόνορ, Άσα Τζέρμαν, Μακένα Γκρέις, Σαμ Ρέχνερ, Άνα Καμπ και Τζόελ ΜακΧέιλ, ενώ επιστρέφουν οι Μάθιου Λίλαρντ και Σκοτ Φόλεϊ που είχαν υποδυθεί τους δολοφόνους στο *[[Scream (ταινία, 1996)|Scream]]* (1996) και *[[Scream 3]]* (2000) αντίστοιχα, καθώς και ο Ντέιβιντ Αρκέτ στο ρόλο του Ντιούι Ράιλι.

Ένας νέος Ghostface κάνει την εμφάνισή του στην ήσυχη πόλη όπου η Σίντνεϊ Πρέσκοτ έχει φτιάξει μια νέα ζωή. Ο χειρότερος φόβος της γίνεται πραγματικότητα όταν ο δολοφόνος αρχίζει να κυνηγά την κόρη της, Τέιτουμ. Αποφασισμένη να προστατέψει την οικογένειά της, η Σίντνεϊ πρέπει για ακόμη μία φορά να έρθει αντιμέτωπη με το τρομακτικό παρελθόν της και να βάλει ένα τέλος στις νέες δολοφονίες μια και καλή. Το *Scream 7* είναι η τέταρτη ταινία της σειράς που διαδραματίζεται έξω από τη φανταστική πόλη Γούντσμπορο και η πρώτη που διαδραματίζεται σε μια καινούρια φανταστική πόλη, στο Πάιν Γκρόουβ. Η ταινία, όπως και οι προηγούμενες, συνδυάζει τη βία των ταινιών σλάσερ με στοιχεία μαύρης κωμωδίας και μυστηρίου και για πρώτη φορά το σατιρικό στοιχείο όπως και ο σχολιασμός των ταινιών τρόμου που είχαν όλες οι προηγούμενες είναι εμφανώς περιορισμένος, δίνοντας μεγαλύτερη έμφαση στην ανάπτυξη των legacy χαρακτήρων και στην επιστροφή στις ρίζες της σειράς ταινιών, κριτικάροντας τη χρήση τεχνητής νοημοσύνης και των deepfakes.

Η ταινία πέρασε από μια δημιουργική ανανέωση μετά την αποχώρηση των σκηνοθετών του *[[Scream (ταινία, 2022)|Scream]]* (2022) και του *Scream VI* (2023) Ματ Μπετινέλι-Όλπιν και Τάιλερ Τζίλετ τον Αύγουστο του 2023, καθώς και την αμφιλεγόμενη αποχώρηση του αρχικού σκηνοθέτη Κρίστοφερ Λάντον και των ηθοποιών Μελίσα Μπαρέρα και Τζένα Ορτέγκα για διαφορετικούς λόγους ο καθένας, που επιβεβαιώθηκαν γύρω στο Νοέμβριο και το Δεκέμβριο. Τον Μάρτιο του 2024, η Κάμπελ επιβεβαίωσε την επιστροφή της στη σειρά ταινιών, με τον Γουίλιαμσον να αναλαμβάνει για πρώτη φορά τη σκηνοθεσία, έχοντας υπηρετήσει στο παρελθόν ως σεναριογράφος και παραγωγός της σειράς ταινιών. Τα γυρίσματα ξεκίνησαν τον Ιανουάριο του 2025.

Το *Scream 7* κυκλοφόρησε στους κινηματογράφους των Ηνωμένων Πολιτειών στις 27 Φεβρουαρίου 2026. Έλαβε κυρίως αρνητικά σχόλια από τους κριτικούς, με τους περισσότερους να κριτικάρουν το σενάριο, την αποκάλυψη και το κίνητρο του δολοφόνου ενώ θετικά σχόλια έλαβε η ερμηνεία της Κάμπελ, οι φόνοι, οι σκηνές κυνηγητού και η εναρκτήρια σκηνή. Κινήθηκε εντυπωσιακά όμως στο αμερικανικό box office, κάνοντας το μεγαλύτερο άνοιγμα της σειράς ταινιών με 63,6 εκατομμύρια δολάρια, ξεπερνώντας το ρεκόρ του *Scream VI*. Οι συνολικές εισπράξεις παγκοσμίως έφτασαν τα 204,3 εκατομμύρια δολάρια, κάνοντας το *Scream 7* τη μεγαλύτερη εισπρακτική επιτυχία της σειράς, ξεπερνώντας την πρωτότυπη ταινία του 1996.

Οι εισπράξεις του *Scream 7* κατάφεραν να φτάσουν τις συνολικές εισπράξεις της σειράς ταινιών στο 1 δισεκατομμύριο δολάρια. Η σειρά ταινιών *Scream* έγινε η 117η σειρά ταινιών, η 6η σειρά ταινιών τρόμου και η 1η σειρά ταινιών σλάσερ που το καταφέρνει.

## Πλοκή
Στο Γούντσμπορο, ο φαν της σειράς ταινιών *Stab*, ο Σκοτ, και η κοπέλα του, Μάντισον, επισκέπτονται το σπίτι του Στου Μάχερ αφού άκουσαν φήμες ότι ίσως επιβίωσε όταν κάποιος του πέταξε μια τηλεόραση στο κεφάλι. Σκοτώνονται από τον Ghostface, ο οποίος καίει και το σπίτι.

Στο Πάιν Γκρόουβ της Ιντιάνα, η Σίντνεϊ Πρέσκοτ έχει χτίσει μια νέα ζωή. Είναι παντρεμένη με τον αστυνομικό Μαρκ Έβανς, διαχειρίζεται μια καφετέρια και φροντίζει τα παιδιά της, συμπεριλαμβανομένης της έφηβης κόρης της, Τέιτουμ, που πήρε το όνομά της από την αδικοχαμένη φίλη της Σίντνεϊ, Τέιτουμ Ράιλι. Η Σίντνεϊ δέχεται μια κλήση από τον Ghostface, ο οποίος ζητάει βιντεοκλήση και αποκαλύπτει τον εαυτό του ως έναν μεγαλύτερο και σημαδεμένο Στου. Ο Στου ανακοινώνει ότι κυνηγάει την Τέιτουμ και βρίσκεται έξω από το θέατρο όπου εκείνη και οι συμμαθητές της κάνουν πρόβα. Η Σίντνεϊ φτάνει μαζί με την αστυνομία, ενώ ο Ghostface φεύγει αφού σκοτώσει τους συμμαθητές της Τέιτουμ, Χάνα και Άαρον.

Αργότερα εκείνο το βράδυ, ο Ghostface εμφανίζεται από τη σοφίτα της Σίντνεϊ και κρατά την Τέιτουμ με μαχαίρι. Ο Μαρκ επιτίθεται αλλά χάνει τις αισθήσεις του πέφτοντας στις σκάλες. Η Σίντνεϊ μεταφέρει την Τέιτουμ σε ένα δωμάτιο πανικού για να αποφύγουν τον Ghostface και χρησιμοποιεί την εναλλακτική έξοδο του δωματίου για να βγει από το σπίτι. Ο Ghostface τις καταδιώκει αλλά σκοτώνεται όταν τον πατάει το αυτοκίνητο της Γκέιλ Γουέδερς και των συνεργατών της, Μίντι και Τσαντ Μικς-Μάρτιν. Όταν ο Ghostface αποκαλύπτεται, η Σίντνεϊ τον αναγνωρίζει ως έναν ύποπτο άντρα που είχε επισκεφτεί την καφετέρια νωρίτερα. Η αστυνομία ανακαλύπτει ότι είναι ο Καρλ Γκιμπς, δολοφόνος που είχε δραπετεύσει από κοντινό ψυχιατρικό ίδρυμα. Η Σίντνεϊ και η Γκέιλ μαθαίνουν περισσότερα για τον Καρλ από τον υπεύθυνο του ιδρύματος, τον Μάρκο, ο οποίος αναγνωρίζει και τον Στου ως έναν πρόσφατα αποφυλακισμένο που δεν είχε μνήμη πριν τα γεγονότα στο Γούντσμπορο και ζούσε στο δωμάτιο δίπλα στον Καρλ.

Η Μίντι επισημαίνει ότι, αφού ο Ghostface έχει πάντα προσωπική σύνδεση με το θύμα, η Τέιτουμ θα πρέπει να φέρει όλους τους φίλους της μαζί σε ένα μέρος. Ενώ η Σίντνεϊ συμφωνεί να δώσει συνέντευξη στην τηλεόραση μέσω της Γκέιλ για να τραβήξει την προσοχή του Στου, η Τέιτουμ, ο φίλος της Μπεν και οι φίλοι τους, Κλόι και Λούκας, συναντιούνται σε ένα εστιατόριο. Χωρίς να το γνωρίζουν, ο Μαρκ δέχεται ενέδρα και μαχαιρώνεται επανειλημμένα από τον Ghostface στο σπίτι. Όταν τελειώνει η συνέντευξη, ο Στου καλεί τη Σίντνεϊ και την προειδοποιεί ότι βρίσκεται έξω από το εστιατόριο, αναγκάζοντάς τη να φύγει. Η Τέιτουμ αρχίζει να υποψιάζεται τον Μπεν όταν βρίσκει ένα λάπτοπ στο αυτοκίνητό του που τρέχει δοκιμές deepfake για να βάλει το πρόσωπό του πάνω στον Στου. Τον χτυπά και φεύγει τρέχοντας. Ο Ghostface σκοτώνει την Κλόι και τον Λούκας και τραυματίζει τα αδέρφια Μικς-Μάρτιν πριν κυνηγήσει την Τέιτουμ στους δρόμους. Ο Μπεν τη βρίσκει αλλά ο Ghostface τον σκοτώνει και η Τέιτουμ φεύγει προς την καφετέρια της Σίντνεϊ.

Η Σίντνεϊ καλεί την Τέιτουμ και της λέει να κλειδωθεί στο γραφείο και να πάρει όπλο από το χρηματοκιβώτιο. Ακολουθώντας τις οδηγίες της Σίντνεϊ, η Τέιτουμ πυροβολεί τον Ghostface πίσω από έναν τοίχο, αλλά μόλις βγαίνει από το γραφείο, βλέπει έναν δεύτερο Ghostface στην πόρτα. Ο Στου καλεί τη Σίντνεϊ και αποκαλύπτει ότι η Τέιτουμ κρατείται όμηρος στο σπίτι. Η Σίντνεϊ βλέπει στην τηλεόραση ένα μήνυμα από τον Στου, ο οποίος αλλάζει το πρόσωπό του για να μοιάζει με προηγούμενους Ghostface: με τη Νάνσι Λούμις, τον Ρόμαν Μπρίτζερ, καθώς και με τον στενό φίλο της Σίντνεϊ και αδικοχαμένο σύζυγο της Γκέιλ, Ντιούι Ράιλι.

Η Σίντνεϊ βγαίνει έξω και βλέπει την Τέιτουμ δεμένη σε μια καρέκλα με τον Ghostface να την κρατά με μαχαίρι. Ο Ghostface αποκαλύπτει ότι είναι ο Μάρκο, ο οποίος εξηγεί ότι χρησιμοποίησε τις γνώσεις του στην πληροφορική για να δημιουργήσει τον Στου. Στη συνέχεια σέρνει τον τραυματισμένο Μαρκ και ο άλλος Ghostface αποκαλύπτεται ως η γειτόνισσα της Σίντνεϊ, Τζέσικα. Η Τζέσικα εξηγεί ότι αφού διάβασε την αυτοβιογραφία της Σίντνεϊ, κατέληξε στο συμπέρασμα ότι η Σίντνεϊ τα κατάφερε επειδή σκότωσε αυτούς που την βασάνιζαν, και αυτό την ώθησε να σκοτώσει τον κακοποιητικό σύζυγό της. Όταν η Σίντνεϊ εξαφανίστηκε από τη δημόσια ζωή και δεν ήταν παρούσα ούτε κατά τους φόνους στη Νέα Υόρκη, η Τζέσικα απογοητεύτηκε. Αφού ανακάλυψε πού είχε μετακομίσει η Σίντνεϊ, πέρασε χρόνο στο ψυχιατρικό ίδρυμα όπου γνώρισε τον Μάρκο, και τελικά μετακόμισε δίπλα στη Σίντνεϊ με τον γιο της, Λούκας, τον οποίο σκότωσε στο εστιατόριο γιατί τον έβρισκε πολύ ίδιο με το σύζυγό της.

Η Τζέσικα εξηγεί ότι σκοπεύει να μετατρέψει την Τέιτουμ στη νέα Σίντνεϊ επαναλαμβάνοντας τα τραυματικά γεγονότα που την έκαναν «final girl», αλλά ο Μαρκ λύνει την Τέιτουμ, η οποία επιτίθεται στην Τζέσικα ενώ η Σίντνεϊ σκοτώνει τον Μάρκο. Η Τζέσικα προσπαθεί να ξεφύγει και η Σίντνεϊ την κυνηγά πριν την καταδιώξουν, μόνο που σταματούν όταν η Τέιτουμ πυροβολεί την Τζέσικα. Όταν η Τζέσικα επιτίθεται ξανά, η Σίντνεϊ και η Τέιτουμ την πυροβολούν επανειλημμένα στο κεφάλι.

Στο τέλος, η Σίντνεϊ ευχαριστεί τη Γκέιλ για την επιστροφή της και εξηγεί στην Τέιτουμ τη σημασία του ονόματός της. Με την έγκριση της Γκέιλ, η Μίντι δίνει μια αυθόρμητη τηλεοπτική αναφορά για τα γεγονότα της νύχτας.

## Ηθοποιοί και Χαρακτήρες

* Νεβ Κάμπελ στο ρόλο της *[[Σίντνεϊ Πρέσκοτ]]*
* Κόρτνεϊ Κοξ στο ρόλο της *[[Χαρακτήρες των ταινιών Scream#Γκέιλ Γουέδερς|Γκέιλ Γουέδερς]]*
* Τζόελ ΜακΧέιλ στο ρόλο του *Μαρκ Έβανς*
* Ίζαμπελ Μέι στο ρόλο της *Τέιτουμ Έβανς*
* Μέισον Γκούντινγκ στο ρόλο του *[[Χαρακτήρες των ταινιών Scream#Τσαντ Μικς-Μάρτιν|Τσαντ Μικς-Μάρτιν]]*
* Τζάζμιν Σαβόι Μπράουν στο ρόλο της *[[Χαρακτήρες των ταινιών Scream#Μίντι Μικς-Μάρτιν|Μίντι Μικς-Μάρτιν]]*
* Σελέστ Ο' Κόνορ στο ρόλο της *Κλόι Πάρκερ*
* Άσα Τζέρμαν στο ρόλο του *Λούκας Μπόουντεν*
* Μακένα Γκρέις στο ρόλο της *Χάνα Θέρμαν*
* Σαμ Ρέχνερ στο ρόλο του *Μπεν Μπράουν*
* Άνα Καμπ στο ρόλο της *Τζέσικα Μπόουντεν*
* Μαρκ Κονσουέλος στο ρόλο του *Ρόμπι Ρίβερς*
* Τιμ Σίμονς στο ρόλο του *Τζορτζ Γουίλις*
* Ίθαν Ίμπρι στο ρόλο του *Μάρκο Ντέιβις*
* Μισέλ Ράντολφ στο ρόλο της *Μάντισον*
* Τζίμι Τέιτρο στο ρόλο του *Σκοτ*
* Ντέιβιντ Αρκέτ στο ρόλο του *[[Χαρακτήρες των ταινιών Scream#Ντουάιτ "Ντιούι" Ράιλι|Ντουάιτ "Ντιούι" Ράιλι]]*
* Μάθιου Λίλαρντ στο ρόλο του *[[Χαρακτήρες των ταινιών Scream#Στούαρτ "Στου" Μάχερ|Στου Μάχερ]]*
* Λόρι Μέτκαλφ στο ρόλο της *[[Χαρακτήρες των ταινιών Scream#Ντέμπι Σολτ/Κυρία Λούμις|Νάνσι Λούμις]]*
* Σκοτ Φόλεϊ στο ρόλο του *[[Χαρακτήρες των ταινιών Scream#Ρόμαν Μπρίτζερ|Ρόμαν Μπρίτζερ]]*
* Ρότζερ Λ. Τζάκσον ως η φωνή του *[[Ghostface]]*

## Παραγωγή
### Ανάπτυξη
thumb|left|300 px|Το επίσημο logo του ''Scream 7''
Η επιτυχημένη επανεκκίνηση της σειράς ταινιών με το *[[Scream (ταινία, 2022)|Scream]]* (2022) και τη συνέχειά του, *[[Scream VI]]* (2023), οδήγησε στην απόφαση να συνεχιστεί η σειρά. Το Φεβρουάριο του 2023, κυκλοφόρησαν φήμες ότι η Paramount Pictures είχε ήδη ξεκινήσει διαπραγματεύσεις για να εργαστεί σε μια έβδομη ταινία, η οποία θα μπορούσε να είναι μια άμεση συνέχεια της έκτης ταινίας. Το Μάρτιο του ίδιου έτους, οι σκηνοθέτες Ματ Μπετινέλι-Όλπιν και Τάιλερ Τζίλετ εξέφρασαν την ελπίδα ότι θα μπορούσαν να εργαστούν στην έβδομη ταινία και κατά τη διάρκεια της πρεμιέρας του *Scream VI* είπαν: *"Θέλουμε να παρακολουθούμε ταινίες Scream είτε συμμετέχουμε είτε όχι για το υπόλοιπο της ζωής μας."* Το Δεκέμβριο του 2022, τόσο ο Μπετινέλι-Όλπιν όσο και ο Τζίλετ είχαν εκφράσει το ενδιαφέρον τους να επαναφέρουν το χαρακτήρα της Σίντνεϊ Πρέσκοτ σε μελλοντικές συνέχειες, αφού η Νεβ Κάμπελ αρνήθηκε να επιστρέψει στο *Scream VI* λόγω διαφωνίας για την αμοιβή της με τους παραγωγούς της ταινίας. Τον Αύγουστο του 2023, οι Μπετινέλι-Όλπιν και Τζίλετ αποχώρησαν από το πρότζεκτ εξαιτίας των υποχρεώσεών τους με την ταινία *Abigail* (2024) και ανακοινώθηκε ότι την ταινία θα σκηνοθετήσει ο Κρίστοφερ Λάντον. Τον ίδιο μήνα, η παραγωγή σταμάτησε λόγω της απεργίας SAG-AFTRA του 2023. 

Στις 21 Νοεμβρίου 2023, ανακοινώθηκε ότι η Μελίσα Μπαρέρα απολύθηκε από το *Scream 7* λόγω φιλοπαλαιστινιακών αναρτήσεων στα μέσα κοινωνικής δικτύωσης σχετικά με τον πόλεμο Ισραήλ-Χαμάς το 2023. Η εταιρεία Spyglass Media Group υποστήριξε ότι οι αναρτήσεις της ήταν αντισημιτικές, κάτι που η Μπαρέρα αρνήθηκε. Συγκεκριμένα η εταιρεία δήλωσε: *"Έχουμε μηδενική ανοχή στον αντισημιτισμό ή τη ρητορική μίσους σε οποιαδήποτε μορφή, συμπεριλαμβανομένων ψευδών αναφορών σε γενοκτονία, εθνοκάθαρση, διαστρεβλώσεων της ιστορίας του Ολοκαυτώματος ή οτιδήποτε ξεπερνά τα όρια και μετατρέπεται σε ρητορική μίσους"*. Οι εκπρόσωποι της εταιρείας σημείωσαν συγκεκριμένα ότι η απόλυση της ηθοποιού δεν σχετιζόταν με την υποστήριξη της Παλαιστίνης, αλλά με ρητορική μίσους, συμπεριλαμβανομένης της ρητορικής μίσους κατά των Εβραίων. Έγινε επίσης αναφορά ότι η απόφαση απόλυσης της ηθοποιού ελήφθη αφού οι εκπρόσωποι της Τζένα Ορτέγκα ενημέρωσαν την εταιρεία ότι δεν θα μπορούσε να πρωταγωνιστήσει στη νέα ταινία. Λίγες μέρες αργότερα επιβεβαιώθηκε η αποχώρηση της Ορτέγκα από το πρότζεκτ λόγω των υποχρεώσεων της στην τηλεοπτική σειρά *[[Wednesday (τηλεοπτική σειρά)|Wednesday]]*. Αργότερα όμως η Ορτέγκα το διέψευσε. Σε συνέντευξή της τον Απρίλιο του 2025 δήλωσε ότι αποχώρησε λόγω των αλλαγών στη δημιουργική ομάδα και στο καστ, λέγοντας: *"Με όλο αυτό που συνέβη με τη Μελίσα, τα πράγματα άρχισαν να καταρρέουν. Αν το "Scream VII" δεν θα γινόταν με εκείνη την ομάδα σκηνοθετών και εκείνους τους ανθρώπους που αγάπησα, τότε δεν φαινόταν η σωστή κίνηση για την καριέρα μου εκείνη τη στιγμή"*. Ωστόσο, δημοσιεύματα έκαναν λόγο ότι η Ορτέγκα και η Μπαρέρα είχαν υπογράψει μόνο για δύο ταινίες και ορισμένες πηγές κοντά στο στούντιο ισχυρίζονται ότι η συμμετοχή της Ορτέγκα στο *Scream 7* δεν ήταν μέρος των σχεδίων της ηθοποιού από την αρχή.

Τον Δεκέμβριο του 2023, ο Λάντον ανακοίνωσε ότι αποχώρησε επίσημα από την ταινία εβδομάδες πριν. Ο σκηνοθέτης δήλωσε: *"Μάλλον ήρθε η στιγμή να ανακοινώσω ότι αποχώρησα επίσημα από το "Scream 7" πριν κάποιες εβδομάδες. Ήταν μια ονειρική δουλειά που κατέληξε ένας εφιάλτης. Και η καρδιά μου ράγισε για όλους όσους συμμετείχαν. Όλους. Αλλά ήρθε η ώρα να προχωρήσω."* Αργότερα εξήγησε ότι χωρίς τη Μπαρέρα, η ταινία που είχε συμφωνήσει να σκηνοθετήσει ουσιαστικά δεν υπήρχε πια, οπότε δεν υπήρχε λόγος να συνεχίσει. Παρόλο που ο Λάντον δεν είχε καμία εμπλοκή στις ενέργειες του στούντιο, αντιμετώπισε έντονη αντίδραση και παρενόχληση από ορισμένους θαυμαστές της Μπαρέρα στο διαδίκτυο, μέχρι και απειλές εναντίον του ίδιου και της οικογένειάς του. Όπως είπε: *"Κάποιοι απειλούσαν να σκοτώσουν εμένα και την οικογένειά μου, σε σημείο που χρειάστηκε να εμπλακεί το FBI. Έλαβα μηνύματα που έλεγαν: “Θα βρω τα παιδιά σου και θα τα σκοτώσω επειδή υποστηρίζεις τη δολοφονία παιδιών”. Ο επικεφαλής ασφάλειας του στούντιο και το FBI έπρεπε να εξετάσουν τις απειλές"*. 

Στη συνέχεια κυκλοφόρησαν φήμες ότι η ταινία θα περνούσε από μια δημιουργική ανανέωση, με την πρόθεση να φέρει πίσω ηθοποιούς από προηγούμενες ταινίες της σειράς όπως η Κάμπελ. Οι παραγωγοί στράφηκαν στον βετεράνο της σειράς ταινιών, Κέβιν Γουίλιαμσον για να αναλάβει τη σκηνοθεσία της έβδομης ταινίας. Ο ίδιος και ο Γκάι Μπιούσικ, σεναριογράφος των δύο προηγούμενων ταινιών, έγραψαν μαζί το σενάριο - το οποίο χρειαζόταν σημαντική αναδιαμόρφωση λόγω της αποχώρησης των Ορτέγκα και Μπαρέρα, των οποίων οι χαρακτήρες ήταν οι πρωταγωνιστές στο *Scream VI* αντί για την ανθεκτική ηρωίδα Σίντνεϊ Πρέσκοτ που υποδύεται η Κάμπελ. Πηγές αναφέρουν ότι το κόστος της επανεγγραφής του σεναρίου έφτασε περίπου τις 500.000 δολάρια, ποσό που θεωρείται μικρό για ένα franchise αυτού του μεγέθους.

### Σενάριο
#### Αρχικό σχέδιο
Οι σκηνοθέτες των δύο προηγούμενων ταινιών, Ματ Μπετινέλι-Όλπιν και Τάιλερ Τζίλετ, σε συνέντευξή τους αποκάλυψαν μερικές λεπτομέρειες για το όραμά τους για την έβδομη ταινία που τελικά δεν υλοποιήθηκε. Ο Μπετινέλι-Όλπιν είπε ότι ο ίδιος και ο Τζίλετ δεν προχώρησαν τόσο πολύ στην ανάπτυξη της ταινίας, επειδή έφυγαν από τη σειρά ταινιών για να σκηνοθετήσουν το *Abigail* (2024). Ο Μπετινέλι-Όλπιν είπε: *"Δεν διαβάσαμε ποτέ κάποιο προσχέδιο σεναρίου για κάποια εκδοχή του "Scream 7" που θα κάναμε εμείς, γιατί είχαμε ήδη φύγει για να κάνουμε το "Abigail". Αυτό που είχαμε στο μυαλό μας για το "Scream 7" ήταν κάτι σαν: “Πόσο ακραία μπορούμε να το πάμε αυτό;” Αυτό ήταν κάτι που συζητούσαμε πολύ. Για εμάς, η ιδέα ήταν ότι αν το "Scream VI" είναι σαν μια κρυφή feel-good ταινία, τότε το "Scream 7" θα σε διαλύσει. Μέχρι εκεί προλάβαμε να φτάσουμε"*. Ο Τζίλετ πρόσθεσε: *"Αφού είχαμε μεγαλώσει την κλίμακα της ιστορίας πηγαίνοντας στη Νέα Υόρκη στο "Scream VI", το άλλο πράγμα που είχαμε συζητήσει -μόνο εγώ και ο Ματ, δεν ήταν συζήτηση με τους σεναριογράφους- ήταν: “Πώς κάνεις το αντίθετο για το 7;”. Δηλαδή να το μικρύνεις και να το κάνεις κάτι πολύ περιορισμένο, σχεδόν συνεχόμενο, σαν να εξελίσσεται λεπτό προς λεπτό. Αλλά πέρα από αυτή τη δική μας ιδέα, δεν γνωρίζαμε κανένα άλλο σχέδιο εκτός από το ότι θα υπάρξει άλλη μία ταινία"*. 

Οι σεναριογράφοι των δύο προηγούμενων ταινιών, Τζέιμς Βάντερμπιλτ και Γκάι Μπιούσικ συνέλαβαν την πλοκή της νέας ιστορίας και ο Μπιούσικ έγραψε το σενάριο. Μέχρι τον Μάρτιο του 2024, το πρώτο προσχέδιο του σεναρίου είχε ήδη ολοκληρωθεί. Οι λεπτομέρειες της αρχικής πλοκής που θα περιστρεφόταν γύρω από τις αδερφές Κάρπεντερ είναι άγνωστες, αλλά σε μια συνέντευξη, ο ηθοποιός Σκιτ Όλριτς που υποδύθηκε τον Μπίλι Λούμις στην πρώτη ταινία και επανέλαβε το ρόλο στην πέμπτη και έκτη ταινία αποκάλυψε σε συνέντευξή του ότι είχε συμφωνήσει να επιστρέψει στο *Scream 7*. Συγκεκριμένα είπε ότι το αρχικό σχέδιο ήταν ότι το δολοφονικό ένστικτο της Σαμάνθα θα έπαιζε σημαντικό ρόλο στην πλοκή, με την ίδια να καταλήγει να είναι ο Ghostface στην έβδομη ταινία. Ο ίδιος δήλωσε: *"Αυτό γνώριζα εγώ, γιατί μέρος της επιστροφής μου για το "Scream 5" και το "Scream VI" ήταν ότι θα συμμετείχα και στο "Scream 7". Ήταν ένα τόξο τριών ταινιών για τον Μπίλι Λούμις - ή μάλλον για τη φανταστική παρουσία του Μπίλι Λούμις στο μυαλό του χαρακτήρα της Μελίσα Μπαρέρα. Αλλά όταν συνέβη όλη εκείνη η κατάσταση με εκείνη, προφανώς χάνεις και την ίδια και αυτό που υπήρχε στο μυαλό της"*. 

Στα τέλη Μαΐου του 2025, έγινε αναφορά ότι το έβδομο μέρος θα ήταν η αρχή μιας νέας τριλογίας και ότι θα υπήρχε ένα σημαντικό χρονικό άλμα μεταξύ των γεγονότων της έκτης και της έβδομης ταινίας. Νωρίτερα τον Απρίλιο, τα μέσα ενημέρωσης ανέφεραν ότι η πλοκή της ταινίας θα επικεντρωνόταν και πάλι στη Σίντνεϊ Πρέσκοτ, καθώς και στον Μαρκ και τα δύο παιδιά τους. Στα τέλη Ιουλίου, η Κάμπελ δήλωσε σε συνέντευξή της ότι η πλοκή θα ήταν εξ ολοκλήρου αφιερωμένη στην ιστορία της Σίντνεϊ και παραδέχτηκε ότι το σενάριο της ταινίας δεν είχε ακόμη ολοκληρωθεί, της είχε παρουσιαστεί μόνο η ιδέα.

#### Νέα κατεύθυνση
Ξεκινώντας από το μηδέν, ο Τζέιμς Βάντερμπιλτ συνέλαβε μια ιστορία βασισμένη στην ιδέα της επαναεισαγωγής του χαρακτήρα της Σίντνεϊ Πρέσκοτ με τρόπο παρόμοιο με αυτόν της Λόρι Στροντ στην ταινία *[[Η Νύχτα με τις Μάσκες (ταινία, 2018)|Halloween]]* (2018) και άρχισε να αναπτύσσει ένα σενάριο με τον Γκάι Μπιούσικ. Αρχικά, οι δυο τους επικεντρώθηκαν σε σχόλια σχετικά με την κατάσταση του κινηματογράφου και των ταινιών τρόμου που θα αφορούσε η έβδομη ταινία, προκειμένου να προσδιορίσει τους μετακώδικες που εφάρμοσε ο δολοφόνος και οι οποίοι θα δικαιολογούσαν την επιστροφή της Σίντνεϊ. Οι δύο σεναριογράφοι εξέτασαν επίσης τη χρήση τεχνητής νοημοσύνης και των deepfakes στην ταινία, επιτρέποντας την επιστροφή προηγούμενων χαρακτήρων. Μόλις ολοκληρώθηκε η βασική πλοκή, παρουσιάστηκε αρχικά στον Κέβιν Γουίλιαμσον, τότε εκτελεστικό παραγωγό, ο οποίος ήταν ενθουσιασμένος και ένιωθε ότι δίνοντας στον χαρακτήρα της Σίντνεϊ *"πραγματική σύγκρουση, πραγματική ζωή, πραγματική οικογένεια, πραγματικά εμπόδια - και μετά κάποιος σκοτώνεται"* πετύχαινε την ισορροπία μεταξύ ανθρωπιάς και τρόμου που έψαχνε. Παρ' όλα αυτά, παρέμεινε ανένδοτος στη διατήρηση ενός χαρούμενου τέλους για τη Σίντνεϊ, μετά από όλο το τραύμα που είχε υποστεί ο χαρακτήρας. 

Η ιδέα παρουσιάστηκε στη Spyglass Media Group. Στη συνέχεια, κανονίστηκε μια συνάντηση μεταξύ της Νεβ Κάμπελ, του ατζέντη της, του Γουίλιαμσον, του Μπιούσικ, του Βάντερμπιλτ και του παραγωγού Γουίλιαμ Σίρακ για να παρουσιάσουν την ιδέα της ταινίας στην ηθοποιό. Η Κάμπελ ήταν δεκτική, ελπίζοντας να καταλήξει σε συμφωνία με την εταιρεία παραγωγής για να επιλύσει τη μισθολογική διαμάχη που είχε αντιμετωπίσει κατά την ανάπτυξη της προηγούμενης ταινίας. Αντιμέτωπη με το συνιδρυτή της Spyglass, Γκάρι Μπάρμπερ (ο οποίος είναι γνωστός ως ένας από τους πιο δύσκολους διαπραγματευτές του Χόλιγουντ), η ηθοποιός κατάφερε να διαπραγματευτεί την ιδιότητα της συμπαραγωγού για την ταινία και ένα συμβόλαιο που εκτιμάται σε σχεδόν 7 εκατομμύρια δολάρια καθώς και γνώμη για το δημιουργικό έλεγχο της γραφής του χαρακτήρα της. 

Στη συνέχεια, ο Μπιούσικ άρχισε να αναπτύσσει το νέο σενάριο, με τη βοήθεια του Βάντερμπιλτ. Παρόλο που αρχικά στα σενάρια των προηγούμενων ταινιών η Σίντνεϊ είχε γραφτεί να ζει στο Σιάτλ, αποφασίστηκε η ταινία να διαδραματιστεί σε μια φανταστική πόλη στην Ιντιάνα. Ο Μπιούσικ υπέθεσε ότι η πλοκή θα διαδραματιζόταν τουλάχιστον δύο χρόνια μετά τα γεγονότα της προηγούμενης ταινίας και θα τοποθετούσε τη δράση το Νοέμβριο, γύρω στηνΗμέρα των Ευχαριστιών. Στη διαδικασία ανάπτυξης της οικογένειας της Σίντνεϊ, παραλείφθηκε ότι η μεγαλύτερη κόρη της ήταν 8 ετών στο σενάριο του *[[Scream (ταινία, 2022)|Scream]]* (2022) και 10 στο αρχικό σενάριο του *[[Scream VI]]* και αποφασίστηκε ότι είναι τελικά μαθήτρια λυκείου, φέρνοντας μια νέα ομάδα νεαρών φίλων στην αφήγηση. Το αρχικό μικρό όνομα του χαρακτήρα σε προηγούμενα σενάρια, Χάνα, δόθηκε τελικά σε ένα δευτερεύοντα χαρακτήρα και η κόρη της Σίντνεϊ μετονομάστηκε σε Τέιτουμ προς τιμήν του ομώνυμου χαρακτήρα από την πρώτη ταινία. Όπως και στο αρχικό σενάριο για το *Scream VI*, ο σύζυγος της Σίντνεϊ γράφτηκε και πάλι με την ιδέα ότι είναι ο χαρακτήρας του Μαρκ Κινκέιντ που εμφανίστηκε στο *[[Scream 3]]* (2000), όπως έχει αναφερθεί αρκετές φορές από το 2022 από τους σκηνοθέτες Μπετινέλι-Όλπιν και Τζίλετ, καθώς και από τον ηθοποιό Πάτρικ Ντέμπσεϊ. Η ιδέα ότι ο Μαρκ έχει εξελιχθεί από ντετέκτιβ στο Λος Άντζελες σε σερίφη της πόλης, μεταφέρθηκε επίσης από το αρχικό σενάριο της προηγούμενης ταινίας. Ο Μπιούσικ πρότεινε την ιδέα ότι η Σίντνεϊ έχει ένα δωμάτιο πανικού και ότι η οικογένειά της είναι εξοπλισμένη με τσάντες έκτακτης ανάγκης και έτοιμη να φύγει ανά πάσα στιγμή, αλλά και ότι η Σίντνεϊ πρέπει να φύγει από το δωμάτιο για να σώσει τον τραυματισμένο σύζυγό της. 

Κατά τη διάρκεια της διαδικασίας της συγγραφής, ο Βάντερμπιλτ πρότεινε επίσης να διατηρηθούν οι χαρακτήρες των Τσαντκαι Μίντι Μικς-Μάρτιν, αξιοποιώντας τη σύνδεσή τους με τον χαρακτήρα της Γκέιλ Γουέδερς μετά τα γεγονότα που απεικονίζονται στο *Scream VI* και ο Μπιούσικ τους ενσωμάτωσε στο σενάριο. Η Κόρτνεϊ Κοξ, η οποία συμμετέχει στην παραγωγή της ταινίας για δεύτερη φορά στη σειρά, υπέβαλε επίσης αρκετές ιδέες, ζητώντας κυρίως να εμφανιστεί στο σενάριο ο Ντιούι Ράιλι, θεωρώντας το χαρακτήρα απαραίτητο για τον τόνο της σειράς και, όπως και ο Γουίλιαμσον, εναντιώθηκε στο θάνατό του κατά τη διάρκεια των γυρισμάτων της πέμπτης ταινίας το 2020. Η σκηνή στο σπίτι του Στου Μάχερ, το οποίο έχει γίνει ένα ελκυστικό Airbnb, είναι γραμμένη ως μετα-αναφορά στο πραγματικό σπίτι, το οποίο επίσης μετατράπηκε σε Airbnb μετά την κυκλοφορία του *Scream* (2022).

Αφού διάβασε το προσχέδιο του σεναρίου, η Κάμπελ επικοινώνησε με τον Γουίλιαμσον για να τον πείσει να σκηνοθετήσει την ταινία. Αρχικά, ο Γουίλιαμσον εξέφρασε την απροθυμία του να συμμετάσχει άμεσα στη δημιουργία μιας ταινίας *Scream* χωρίς τον Γουές Κρέιβεν, γι' αυτό και είπε ότι αποστασιοποιήθηκε από τη σειρά ταινιών μετά το *[[Scream 4]]* (2011). Τελικά εξήγησε ότι τον έλκυε η ιδέα της Σίντνεϊ Πρέσκοτ ως μητέρας και επιχειρηματία, εξισορροπώντας όλα αυτά τα στοιχεία με τις προηγούμενες εμπειρίες της για να διερευνήσει τι είδους άνθρωπος είχε γίνει και πώς θα αντιδρούσε τώρα σε μια ακόμη εισβολή του Ghostface στη ζωή της. Για να επιστρέψουν στην ουσία της αρχικής ταινίας, η Κάμπελ αναφέρθηκε κυρίως στην εμπειρία της στο *Scream* (2022), όπου ένιωθε ότι ορισμένες σκηνές δεν αντιστοιχούσαν πλέον στο πνεύμα της ιστορίας, αναφέροντας συγκεκριμένα τη σκηνή όπου ο χαρακτήρας της Σαμάνθα Κάρπεντερ δολοφονεί βάναυσα τον φίλο της και σκουπίζει τη λεπίδα του μαχαιριού όπως ο Ghostface. Η Κάμπελ ήθελε επομένως να ανακτήσει την αγωνία και τον φόβο της αρχικής ταινίας στο *Scream 7* αντί να δώσει προτεραιότητα στο αίμα και επίσης να θέσει την ιδιότητα της Σίντνεϊ ως μητέρας στην καρδιά των θεμάτων της ταινίας. Συγκεκριμένα η ηθοποιός δήλωσε:"Φανταστείτε πόσο δύσκολο θα ήταν να αποκτήσετε παιδί αν ήσασταν η Σίντνεϊ Πρέσκοτ. Η προσέγγισή της στην ανατροφή των παιδιών είναι μια σημαντική επιλογή και ίσως διαφορετική από των άλλων. Θα προσέχει πάντα τους άλλους. Θα είναι πάντα προσεκτική με όλους στο δωμάτιο. Το να υποδύεσαι τη Σίντνεϊ έχει να κάνει με την ενσάρκωση μιας επιζώσας που επιμένει να βρει τους λίγους ανθρώπους στη ζωή της που μπορεί να εμπιστευτεί και να κρατήσει κοντά της, και τα πράγματα που της φέρνουν χαρά".

Κατά τη διάρκεια της παραγωγής, ο Γουίλιαμσον ξαναέγραψε ένα σημαντικό μέρος του σεναρίου, το οποίο αργότερα θα του εξασφάλιζε την αναγνώριση του συν-σεναριογράφου στην ταινία πριν από το όνομα του Μπιούσικ. Ο Γουίλιαμσον και η Κάμπελ πέρασαν στη συνέχεια αρκετά Σαββατοκύριακα αναπτύσσοντας μαζί την ιστορία της Σίντνεϊ και γράφοντας ξανά το σενάριο. Ο Γουίλιαμσον ενσωμάτωσε την ιδέα μιας σκηνής επίθεσης μέσα στους τοίχους, αντλώντας έμπνευση από μια ιδέα που είχε συλλάβει το 1998, όταν παρενοχλούνταν μετά την κυκλοφορία του *[[Scream 2]]* (1997) και είχε φτιάξει ένα δωμάτιο πανικού με έξοδο κινδύνου στο σπίτι του. Πίστευε επίσης ότι ο σύζυγος της Σίντνεϊ έπρεπε να επιβιώσει, ώστε να μην καθορίζεται συνεχώς από το τραύμα της απώλειας των αγαπημένων της προσώπων και για να μην αναιρεί την πρόοδο που έχει σημειώσει στην εύρεση της ολοκλήρωσης στη ζωή της. Ωστόσο, ολόκληρο το τμήμα που αφορά την τεχνητή νοημοσύνη και τα deepfake παραμένει κυρίως γραμμένο από τον Μπιούσικ. Ο Γουίλιαμσον αποκάλυψε ότι γυρίστηκε ένα εναλλακτικό φινάλε με τον Στου να είναι πραγματικά ζωντανός αλλά το κοινό που παρακολούθησε τις δοκιμαστικές προβολές έδωσε αρνητικά σχόλια. Ο Γουίλιαμσον σε συνέντευξή του μίλησε για την επιθυμία του να σκηνοθετήσει την ταινία και να εξερευνήσει ξανά τον χαρακτήρα της Σίντνεϊ Πρέσκοτ, δηλώνοντας:"Το στούντιο μου πρότεινε αυτό το πρότζεκτ επειδή είπε, "Αυτή θα είναι η ιστορία της Σίντνεϊ Πρέσκοτ. Πρέπει να είναι η Σίντνεϊ". Γι' αυτό ήθελα να το κάνω. Νομίζω ότι υπάρχει ένας κόσμος που δεν έχουμε εξερευνήσει ακόμα. Δεν έχουμε πάει ποτέ σπίτι μαζί της, ποια είναι σήμερα και δεν ξέρουμε πώς είναι η ζωή της. Υπήρχε αυτό το μεγάλο ζήτημα του χάσματος στις αμοιβές, αλλά αφορούσε και το ρόλο. Είπε, "Θέλετε να εμφανιστώ στο τέλος μιας ταινίας με ένα όπλο και να βοηθήσω όλους να πυροβολήσουν τον Ghostface; Τέλεια. Θα το κάνω". Ήταν χαρούμενη, αλλά ήθελε και ένα ρόλο. Το κάναμε μαζί. Ήταν μαζί μου σε κάθε βήμα και ήταν τόσο υποστηρικτική και βοηθητική. Ήταν μια τεράστια υποστήριξη. Ελπίζω να φαίνεται, αλλά περάσαμε πολύ καλά."

### Κάστινγκ
Τον Μάρτιο του 2024, η Κάμπελ δημοσίευσε στον λογαριασμό της στο Instagram την επιστροφή της στη σειρά ταινιών στο ρόλο της. Επιβεβαίωσε επίσης ότι ο Κέβιν Γουίλιαμσον, σεναριογράφος και παραγωγός προηγούμενων *[[Scream (franchise)|ταινιών Scream]]*, θα σκηνοθετούσε την ταινία σε σενάριο του Γκάι Μπιούσικ, βασισμένο σε μια ιστορία των Μπιούσικ και Τζέιμς Βάντερμπιλτ. Αργότερα τον ίδιο μήνα, η Κόρτνεϊ Κοξ  και ο Πάτρικ Ντέμπσεϊ ήταν σε συζητήσεις για να επαναλάβουν τους ρόλους τους ως Γκέιλ Γουέδερς και Μαρκ Κινκέιντ αντίστοιχα. Το Νοέμβριο του 2024 ανακοινώθηκε ότι η Ίζαμπελ Μέι θα υποδυθεί την κόρη της Σίντνεϊ ενώ τον επόμενο μήνα ανακοινώθηκε η συμμετοχή των Σελέστ Ο' Κόνορ, Άσα Τζέρμαν, Μακένα Γκρέις, Σαμ Ρέχνερ και Άνα Καμπ. Επίσης το Δεκέμβριο του 2024 επιβεβαιώθηκε η συμμετοχή της Κοξ και η επιστροφή του Μέισον Γκούντινγκ Τζούνιορ στο ρόλο του Τσαντ Μικς-Μάρτιν. Τον Ιανουάριο του 2025 ανακοινώθηκε ότι ο Τζόελ ΜακΧέιλ θα υποδυθεί τον Μαρκ Έβανς, σύζυγο της Σίντνεϊ και ότι η Τζάσμιν Σαβόι Μπράουν θα επαναλάβει το ρόλο της ως Μίντι Μικς-Μάρτιν από τις δύο προηγούμενες ταινίες, ενώ ανακοινώθηκε και η συμμετοχή του Μαρκ Κονσουέλος σε άγνωστο ρόλο. Στα τέλη του ίδιου μήνα ανακοινώθηκε η επιστροφή του Σκοτ Φόλεϊ, ο οποίος είχε υποδυθεί τον Ρόμαν Μπρίτζερ στο *[[Scream 3]]* (2000) και επιβεβαιώθηκε η φημολογούμενη επιστροφή του Μάθιου Λίλαρντ στο ρόλο του Στου Μάχερ που είχε υποδυθεί στο *[[Scream (ταινία, 1996)|Scream]]* (1996). Το Φεβρουάριο ανακοινώθηκε η συμμετοχή του Ίθαν Ίμπρι και το Μάρτιο η επιστροφή του Ντέιβιντ Αρκέτ στο ρόλο του Ντιούι Ράιλι.

### Γυρίσματα
Τα γυρίσματα της ταινίας ήταν αρχικά προγραμματισμένα να ξεκινήσουν το Σεπτέμβριο του 2024 αλλά καθυστέρησαν μέχρι το Δεκέμβριο του 2024 λόγω προγραμματισμού. Επισήμως το *Scream 7* ξεκίνησε γυρίσματα στις 7 Ιανουαρίου 2025 και αναμένεται να ολοκληρωθούν στις 12 Μαρτίου 2025.

## Κυκλοφορία
Το *Scream 7* έκανε πρεμιέρα στο στούντιο της Paramount Pictures στο Λος Άντζελες στις 25 Φεβρουαρίου 2026 και κυκλοφόρησε στους κινηματογράφους των Ηνωμένων Πολιτειών στις 27 Φεβρουαρίου 2026, συμπεριλαμβανομένων προβολών σε IMAX - κάτι που συμβαίνει για πρώτη φορά στη σειρά ταινιών.

### Μάρκετινγκ
δεξιά|μικρογραφία|188x188εσ|Αφίσα της ταινίας ''Scream 7''
Στις 29 Οκτωβρίου 2025, πριν από το Halloween και την κυκλοφορία του πρώτου τρέιλερ, ο Ντέιβιντ Αρκέτ πρωταγωνίστησε σε μια εμπορική παρωδία του Arby's και αποτίοντας φόρο τιμής στο franchise και τον χαρακτήρα του, Ντιούι Ράιλι. Το πρώτο επίσημο τρέιλερ καθώς και η αφίσα της ταινίας κυκλοφόρησαν στις 30 Οκτωβρίου 2025.

### Box office
Με προϋπολογισμό 45.000.000 δολάρια, το *Scream 7* έκανε άνοιγμα τριημέρου σε 3.540 αίθουσες στην 1η θέση με 63,6 εκατομμύρια δολάρια, πραγματοποιώντας το μεγαλύτερο άνοιγμα στην ιστορία της σειράς ταινιών. Το *Scream 7* κατάφερε να σπάσει το ρεκόρ του *Scream VI*, το οποίο μέχρι σήμερα είχε το καλύτερο άνοιγμα της σειράς ταινιών με 44,4 εκατομμύρια δολάρια. Στον υπόλοιπο κόσμο έκανε επίσης ρεκόρ ανοίγματος τριημέρου με 33,1 εκατομμύρια δολάρια σε 52 χώρες, κατακτώντας την 1η θέση στις 33 από αυτές και πραγματοποιώντας το καλύτερο άνοιγμα της σειράς στο Ηνωμένο Βασίλειο (5,3 εκατομμύρια δολάρια), στη Γαλλία (4,2 εκατομμύρια δολάρια), στο Μεξικό (3 εκατομμύρια δολάρια), στην Αυστραλία (2,5 εκατομμύρια δολάρια), στη Γερμανία (2,5 εκατομμύρια δολάρια), στη Βραζιλία 2,3 εκατομμύρια δολάρια), στην Ιταλία (1,8 εκατομμύρια δολάρια), στην Ισπανία (1,4 εκατομμύρια δολάρια) και στην Ελλάδα (33.750 εισιτήρια). Το *Scream 7* κατάφερε να σπάσει το φράγμα των 100 εκατομμυρίων δολαρίων στην Αμερική σε 15 μέρες και είναι η πρώτη ταινία της σειράς που το καταφέρνει τόσο γρήγορα. Οι συνολικές εισπράξεις στο αμερικανικό box office άγγιξαν τα 118,9 εκατομμύρια δολάρια και στον υπόλοιπο κόσμο έφτασαν τα 85,4 εκατομμύρια δολάρια. Παγκοσμίως οι συνολικές εισπράξεις έφτασαν τα 204,3 εκατομμύρια δολάρια, κάνοντας το *Scream 7* τη μεγαλύτερη εισπρακτική επιτυχία της σειράς, τόσο στην Αμερική όσο και παγκοσμίως, αφού ξεπέρασε τα 173 εκατομμύρια δολάρια του πρώτου *[[Scream (ταινία, 1996)|Scream]]* (1996) και τα 172,4 εκατομμύρια δολάρια του *[[Scream 2]]* (1997).

Οι εισπράξεις του *Scream 7* κατάφεραν να φτάσουν τις συνολικές εισπράξεις της σειράς ταινιών στο 1 δισεκατομμύριο δολάρια. Η σειρά ταινιών *Scream* έγινε η 117η σειρά ταινιών, η 6η σειρά ταινιών τρόμου και η 1η σειρά ταινιών σλάσερ που το καταφέρνει.

### Κριτικές
Το *Scream 7* έλαβε κυρίως αρνητικές κριτικές. Στην ιστοσελίδα Rotten Tomatoes το 31% των κριτικών έδωσαν στην ταινία θετικά σχόλια.

Το περιοδικό Empire έδωσε θετική κριτική λέγοντας *"Το μετα-σλάσερ του Κέβιν Γουίλιαμσον έχει μια γερή συναισθηματική βάση και μερικές καταπληκτικές σκηνές. Και τη γαμημένη Σίντνεϊ Πρέσκοτ"*. Επαίνεσε τους φόνους, ξεχωρίζοντας την εναρκτήρια σκηνή και χαρακτήρισε την ερμηνεία της Κάμπελ ως *"πάντα εξαιρετική"*. Η εφημερίδα The Guardian σχολίασε θετικά την ταινία, γράφοντας *"Είτε αγαπάς είτε μισείς το "Scream", σε αυτό το σημείο είναι δύσκολο να μην το σεβαστείς τουλάχιστον. Αν και τίποτα δεν έχει ξεπεράσει το πρωτότυπο του 1996, δύσκολα μπορεί κανείς να ισχυριστεί ότι υπήρξε αντικειμενικά κακή ταινία της σειράς. Ακόμα και στις λιγότερο αποτελεσματικές στιγμές της, υπήρχε πάντα μια αίσθηση προσπάθειας και ενέργειας...Το πρόβλημα με τις ταινίες "Scream" είναι ότι, ενώ ο πήχης μπορεί να είναι χαμηλός εκτός της σειράς - όχι μόνο για μια έβδομη ταινία τρόμου, αλλά για μια έβδομη οτιδήποτε - μέσα στο ίδιο το franchise ο πήχης για ένα sequel του "Scream" είναι πολύ πιο ψηλά. Υπάρχουν πάντως αρκετά στοιχεία εδώ για να δείξουν σημάδια ζωής"*. Ωστόσο σχολίασε αρνητικά την επιλογή του Γουίλιαμσον να μη δώσει στην ταινία κάποιο ευρύτερο μετα-σχόλιο, ενώ ξεχώρισε τις ερμηνείες των Νεβ Κάμπελ και Κόρτνεϊ Κοξ, γράφοντας *"ευτυχώς έχουν περισσότερα να κάνουν εδώ, και η ταινία δίνει στη σύνθετη, δεμένη μέσα από το τραύμα φιλία τους ένα ενδιαφέρον αφηγηματικό τόξο"*. Η ιστοσελίδα TotalFilm σχολίασε θετικά την ταινία, γράφοντας *"Το έβδομο "Scream" δεν είναι ποτέ τόσο κοφτερό ή τόσο έξυπνο όσο τα καλύτερα κεφάλαια της σειράς, αλλά έχει μερικά ωραία «κόλπα στο φουσκωτό του μανίκι». Αυτογνωσιακό με διασκεδαστικό τρόπο και ικανοποιητικά αιματηρό, μπορεί να είναι μια μίμηση του [[Γουές Κρέιβεν]], αλλά αποδεικνύει ότι η φόρμουλα του "Scream" παραμένει αρκετά δυνατή για να προσφέρει συγκινήσεις...Η ταινία ξεκινά δυνατά, με μια διαβολικά διασκεδαστική, αυτόνομη εναρκτήρια σκηνή. Παίρνεις… μπόλικο [[Ghostface]] «για τα λεφτά σου» εδώ. Υπάρχουν πραγματικά σκληρές δολοφονίες που πετυχαίνουν την τέλεια ισορροπία ανάμεσα στο γελοίο και το τρομακτικό"*. Επαίνεσε τόσο τη σκηνοθεσία του Γουίλιαμσον, γράφοντας *" Ο Γουίλιαμσον βρίσκει χρόνο για μερικά ανατριχιαστικά όμορφα «ταμπλό» θανάτου, ενώ ο αστραφτερός μανδύας του Ghostface δεν έδειχνε ποτέ τόσο εντυπωσιακός όσο εδώ"*, όσο και το σενάριο *"συνυπογεγραμμένο από τον Γουίλιαμσον και το σεναριογράφο των "[[Scream (ταινία, 2022)|Scream 5]]" και "[[Scream VI]]" — κινείται αξιοθαύμαστα με τέρμα τα γκάζια, με μια πολύ καλή ανατροπή περίπου στη μέση"*, τονίζοντας όμως την απουσία κάθε ουσιαστικού μεταμοντέρνου σχολίου πάνω στο είδος του τρόμου. Επαίνεσε επίσης την επιστροφή του Μάθιου Λίλαρντ, χαρακτηρίζοντάς τον *"απολαυστικά ξεσαλωμένο"*.

Η ιστοσελίδα The Wrap έδωσε μια μικτή κριτική, γράφοντας "*Ο Κέβιν Γουίλιαμσον, ο σεναριογράφος του αυθεντικού κλασικού "Scream", κάθεται τώρα στην καρέκλα του σκηνοθέτη και ξέρει πώς να σκηνοθετεί ένα [[Σλάσερ ταινία|σλάσερ]]...ξέρει πώς να ανεβάζει την ένταση καθώς περιμένουμε τα μοιραία χτυπήματα. Επίσης, «φορτώνει» δυναμικά την αρχή της ταινίας: χρειάζονται μόλις λίγες σκηνές για να πάρει μπρος το "Scream 7". Το πρόβλημα είναι ότι αυτή η νέα ταινία "Scream" δεν αξιοποιεί τις μετα-δυνατότητές της. Το περισσότερο που παραδέχεται είναι ότι πρόκειται για μια νοσταλγική αναδρομή - και ούτε καν αυτό το αστείο δεν το υποστηρίζει με απόλυτη δέσμευση"*. Σχολίασε θετικά την προσθήκη του νέου καστ και τους φόνους, τονίζοντας *"Υπάρχουν τουλάχιστον δύο φόνοι στο "Scream 7" που συγκαταλέγονται στους καλύτερους - ή τουλάχιστον στους πιο αιματηρούς - της σειράς"*. Ξεχώρισε επίσης την επιστροφή της Κάμπελ γράφοντας *"Η Νεβ Κάμπελ επέστρεψε και παραμένει το ίδιο απίστευτα ταλαντούχα όσο ποτέ. Το "Scream 7" μπορεί να είναι ένα ικανό, αν και όχι αξιομνημόνευτο, sequel του "Scream", αλλά είναι μια ηχηρή συγγνώμη προς τη Νεβ Κάμπελ. Σχεδόν κάθε σκηνή περιστρέφεται γύρω από το πόσο σημαντική είναι η Σίντνεϊ Πρέσκοτ - και κατ’ επέκταση η ίδια η Κάμπελ, αφού η σειρά παραμένει (έστω περιστασιακά) μετα-κινηματογραφική. Είναι μια ερωτική επιστολή προς τη Νεβ Κάμπελ και τη Σίντνεϊ Πρέσκοτ"*. Η εφημερίδα Los Angeles Times έδωσε μικτή κριτική σχολιάζοντας αρνητικά τη σκηνοθεσία και το σενάριο, τονίζοντας *"Το σενάριο καίει τόση ενέργεια προσπαθώντας να σκαρφιστεί μια ανατροπή, που τελικά παθαίνει δημιουργική εξάντληση. Σε αντίθεση με ένα σωστά δομημένο μυστήριο, το κοινό δεν έχει ποτέ σταθερό έδαφος για να αναζητήσει στοιχεία"*. Σχολίασε θετικά την εναρκτήρια σκηνή, χαρακτήρισε το κάστινγκ εξαιρετικό ενώ ξεχώρισε την παρουσία των Κάμπελ και Κοξ, γράφοντας *"Είναι ωραίο να τις βλέπουμε μαζί, παρόλο που η Νεβ Κάμπελ και η Κόρτνεϊ Κοξ πάντα έπαιζαν τους χαρακτήρες τους σαν αντίθετα που κινούνται σε διαφορετικά μήκη κύματος. Η Σίντνεϊ της Κάμπελ είναι γήινη και αυθεντική, η Γκέιλ της Κοξ είναι μια κωμικά πανούργα φιγούρα"*. H εφημερίδα The New York Times έδωσε μικτή κριτική σχολιάζοντας *"Το αποτέλεσμα είναι, κατά διαστήματα, διασκεδαστικό και ελαφρώς τρομακτικό, αλλά ποτέ πραγματικά ανατρεπτικό"*.

To περιοδικό Variety έδωσε αρνητική κριτική, γράφοντας *"Ο Κέβιν Γουίλιαμσον έχει επιστρέψει στα βασικά, αλλά το αποτέλεσμα είναι ένα sequel του "Scream" που, ενώ δείχνει να κλείνει το μάτι προς μια σαγηνευτικά περίπλοκη πλοκή, στην πραγματικότητα είναι απλώς… βασικό"*. Η εφημερίδα New York Post σχολίασε αρνητικά την ταινία, γράφοντας *"Οτιδήποτε - αρκεί να μην είναι άλλη μία πρόχειρη ταινία τρόμου με τεμπέλικη πλοκή που στηρίζεται στην τεχνητή νοημοσύνη! Κι όμως, αυτό ακριβώς είναι το "Scream 7" - το ίδιο παλιό, ξαναζεσταμένο slasher χυλός, «μαγειρεμένο» πρόχειρα με μια δόση AI για να δέσει το πράγμα. Μια σχεδόν θανατηφόρα ένεση νοσταλγίας, σχεδιασμένη να αναισθητοποιήσει θλιμμένους, θλιμμένους millennials"*. Η ιστοσελίδα RogerEbert.com έδωσε αρνητική κριτική, γράφοντας *"Πραγματικά ανίκανο σε κάθε επίπεδο, το "Scream 7" είναι με διαφορά το χειρότερο της σειράς - μια ρηχή αναπαραγωγή στοιχείων που λειτούργησαν πολύ καλύτερα σε προηγούμενες ταινίες. Ο σκηνοθέτης Κέβιν Γουίλιαμσον και ο συνσεναριογράφος Γκάι Μπιούσικ νομίζουν ότι κολακεύουν τους φαν «παίζοντας τα greatest hits», όμως όλα γίνονται με τόσο άσχημο, βαρετό και δουλοπρεπές τρόπο, που εκείνοι που αγαπούν περισσότερο τη σειρά -ανάμεσά τους κι εγώ- μάλλον θα απογοητευτούν περισσότερο απ’ όλους"*. Σχολίασε επίσης αρνητικά το νέο καστ, κριτικάροντας κυρίως την Ίζαμπελ Μέι *"είναι εμφανώς άτονη, δεν «κρατά» την κάμερα όπως το έκανε η Νεβ Κάμπελ στις πρώτες ταινίες - αν και πιθανότατα αυτό συμβαίνει επειδή ο Γουίλιαμσον δεν της δίνει ποτέ αρκετό υλικό για να αποδείξει ότι θα μπορούσε"*.

## Συνέχεια
Με την κυκλοφορία της ταινίας, κυκλοφόρησαν φήμες ότι το *Scream 8* ήταν ήδη στο στάδιο ανάπτυξης. Τόσο ο Κέβιν Γουίλιαμσον όσο και η Νεβ Κάμπελ εξέφρασαν ενδιαφέρον να κάνουν μια όγδοη ταινία, με τους δύο να δουλεύουν ήδη σε ιδέες για την ταινία. Ωστόσο, το Μάρτιο του 2026, σε συνέντευξή του, ο Γουίλιαμσον ανακοίνωσε ότι δε θα συμμετέχει στην παραγωγή του *Scream 8*. Ο Γουίλιαμσον εξέφρασε την επιθυμία του να δει το έργο άλλων δημιουργών, καθώς και την πρόθεσή του να ασχοληθεί με άλλα πρότζεκτ. Όταν ρωτήθηκε για μια πιθανή συνέχεια είπε: *"Έχω κάποιες ιδέες για το που θα μπορούσε να πάει, αλλά ανυπομονώ να δω τι θα μπορούσε να κάνει κάποιος άλλος δημιουργός με αυτό. Ελπίζω να μας δοθεί η ευκαιρία να το κάνουμε. Είναι ωραίο να είσαι μέρος της οικογένειας του "Scream". Αυτό δεν σημαίνει ότι πρέπει πάντα να είμαι στο επίκεντρο. Δεν χρειάζεται να γράφω ή να σκηνοθετώ πάντα εγώ. Άλλοι μπορούν να πάρουν τα ηνία. Είμαι ενθουσιασμένος να δω τι θα σκεφτούν άλλοι δημιουργοί"*.

## Παραπομπές


## Εξωτερικοί σύνδεσμοι
* 
* 

Κατηγορία:Ταινίες του 2026
Κατηγορία:Αμερικανικές ταινίες
Κατηγορία:Αμερικανικές ταινίες τρόμου
Κατηγορία:Αμερικανικές θρίλερ ταινίες
Κατηγορία:Αμερικανικές θρίλερ ταινίες τρόμου
Κατηγορία:Αμερικανικές ταινίες μυστηρίου
Κατηγορία:Αμερικανικές θρίλερ ταινίες μυστηρίου
Κατηγορία:Ταινίες τρόμου
Κατηγορία:Ταινίες τρόμου σλάσερ
Κατηγορία:Ταινίες σίκουελ
Κατηγορία:Αγγλόφωνες ταινίες
Κατηγορία:Ταινίες παραγωγής Paramount Pictures
Κατηγορία:Scream (σειρά ταινιών)
Κατηγορία:Ταινίες με μουσική σύνθεση Μάρκο Μπελτράμι